හමුදාවෙන් පලාගිය සෙබළුන් විශාල පිරිසක් සරත් ෆොන්සේකා මහතා රඳවාගෙන සිටින බවත් එය ජාතික ආරක්ෂාවට තර්ජනයක් බවත් මානව හිමිකම් හා ආපදා කළමනාකරණ අමාත්‍යාංශයේ ලේකම් මහාචාර්ය රජීව විජේසිංහ මහතා අවධාරණය කරයි.ඒ පිළිබඳව විමර්ශනයක් සිදු කෙරෙන බවද සරත් ෆොන්සේකා මහතාගෙන් ප්‍රශ්න කෙරෙන බවද බී. බී. සී මාධ්‍ය ජාලයේ සම්මුඛ සාකච්ඡාවකට සහභාගී වෙමින් ලේකම්වරයා පවසයි.සරත් ෆොන්සේකා මහතා අත්අඩංගුවට ගැනීම පිටුපස කිසිදු දේශපාලන පසුබිමක් නොමැති බවට අවධාරණය කරන ලේකම්වරයා සරත් ෆොන්සේකා මහතා සිදුකළ ප්‍රකාශ හා ක්‍රියාවන් නිසා ජාතික ආරක්ෂාවට සිදුවී ඇති තර්ජනය හේතුවෙන් යුද හමුදා නීතිය අනුව ඒ මහතා අත්අඩංගුවට ගත් බවද හෙතෙම ප්‍රකාශ කෙළේ ය.සරත් ෆොන්සේකා මහතා අත්අඩංගුවට ගැනීමේ දී කිසිදු මානව හිමිකම් උල්ලංඝනය වීමක් සිදු වී නොමැති බව අවධාරණය කරන රජීව විජේසිංහ මහතා ඒ මහතාගේ ජනාධිපතිවරණ අපේක්ෂකත්වය හෝ වෙනත් කිසිවක් මත අත්අඩංගුවට ගැනීමක් සිදු නොවූ බවද , ජාතික ආරක්ෂාවට තර්ජනයක් වූ සිදුවීම් කිහිපයක් විමර්ශනය කිරීමක් වෙනුවෙන් පමණක් ෆොන්සේකා මහතා අත්අඩංගුවට ගෙන ඇති බවද වැඩිදුරටත් කියයි.